Rozsudok Krajského súdu Bratislava sp. zn. 5Sd/125/2012 z 4. 3. 2014
Rozsudok Krajského súdu Bratislava z 4. marca 2014, sp. zn. 5Sd/125/2012, ECLI:SK:KSBA:2014:1012200773.6
Súd: Krajský súd Bratislava
Spisová značka: 5Sd/125/2012
ECLI: ECLI:SK:KSBA:2014:1012200773.6
Dátum vydania: 4. 3. 2014
Forma: Rozsudok
Oblasť práva: Správne právo
Text rozhodnutia
Súd: Krajský súd Bratislava Spisová značka: 5Sd/125/2012 Identifikačné číslo súdneho spisu: 1012200773 Dátum vydania rozhodnutia: 05. 03. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1012200773.6 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľa P. A., I. Š.Q. XX, I., zast. advokátskou kanceláriou Gavorová & Partneri, s.r.o., so sídlom Lombardiniho 22/B, Bratislava, konajúcou JUDr. Editou Gavorovou, advokátkou proti odporkyni Sociálnej poisťovni ústredie v Bratislave, Ul. 29. augusta č. 8, Bratislava o invalidný dôchodok takto r o z h o d o l : Súd rozhodnutie odporkyne číslo XXX XXX XXXX zo dňa 4. januára 2012 a rozhodnutie číslo XXX XXX XXXX zo dňa 16. októbra 2012 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 4. januára 2012 odporkyňa podľa § 70 ods. 1, § 274 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľovi od 1. mája 2011 invalidný dôchodok v sume 162,20 eur mesačne, zvýšený od 1. januára 2012 na sumu 167,60 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 21. decembra 2011 navrhovateľ bol uznaný za invalidného, miera poklesu schopnosti vykonávať zárobkovú činnosť u navrhovateľa je 45%. Rozhodnutím číslo XXX XXX XXXX zo dňa 16. októbra 2012 odporkyňa podľa § 70 ods. 1, § 274 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľovi od 1. mája 2011 invalidný dôchodok v sume 162,60 eur mesačne, zvýšený od 1. januára 2012 na sumu 168,00 eur mesačne. Rozhodla tak s odôvodnením, že suma invalidného dôchodku sa zvýšila po preukázaní nových údajov rozhodujúcich pre výpočet dôchodku v období od 1. januára 1988 do 31. decembra 1988, od 1. júna 1994 do 16. júna 1994, bol preukázaný vymeriavací základ a obdobie dôchodkového poistenia, čím sa počet doteraz započítaných dní obdobia dôchodkového poistenia zvýšila na 11 681 dní. Navrhovateľ návrhom zo dňa 31.1. 2012 žiadal preskúmať rozhodnutie číslo 530 111 1860 zo dňa 4. januára 2012 a poukazoval na to, že svoj zdravotný stav si nespôsobil sám. Prekonal ťažký úraz hlavy, má bolesti hlavy a poškodený malý mozog. Následkom úrazu sa nevie sústrediť, je nervózny a nie je spôsobilý byť zamestnaný. Poukazoval aj na svoju zlú finančnú a sociálnu situáciu. Krajský súd preskúmal napadnuté rozhodnutie číslo XXX XXX XXXX zo dňa 4. januára 2012 a rozhodnutie číslo XXX XXX XXXX zo dňa 16. októbra 2012 podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Krajský súd vykonal dokazovanie výsluchom účastníkov konania, posudkom posudkového lekára Sociálnej poisťovne pobočky Bratislava zo dňa 21.12.2011 a posudkom posudkového lekára Sociálnej poisťovne ústredie Bratislava zo dňa 18.4.2012, doplňujúcim odborným vyjadrením posudkového lekára Sociálnej poisťovne ústredie Bratislava zo dňa 23.8.2012, 5.12.2012 a zo dňa 27.3.2013, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. Podľa § 82 ods. 2 cit. zákona dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania. Podľa § 1 opatrenia Ministerstva práce, sociálnych vecí a rodiny Slovenskej republiky č. 404/2010 Z.z., ktorým sa ustanovuje percento zvýšenia dôchodkovej dávky v roku 2011 dôchodkové dávky v roku 2011 sa zvyšujú o 1,8%. Podľa § 1 opatrenia Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 dôchodkové dávky v roku 2012 sa zvyšujú o 3,3%. Podľa § 274 ods. 1 zákona č. 461/2003 Z.z. o sociálnom poistení v znení neskorších predpisov nároky vyplývajúce zo zaradenia zamestnaní do I. a II. pracovnej kategórie sa priznávajú do 31. decembra 2023. Podľa § 274 ods. 2 veta prvá cit. zákona suma starobného dôchodku, pomerného starobného dôchodku a invalidného dôchodku, na ktorý vznikne nárok podľa odseku 1, nesmie byť nižšia ako suma určená podľa predpisov účinných do 31. decembra 2003, a to vrátane úpravy dôchodku a zvýšenia dôchodkov prislúchajúcich podľa osobitného predpisu. Na základe žiadosti navrhovateľa o invalidný dôchodok zdravotný stav a pracovná schopnosť navrhovateľa boli posúdené posudkovým lekárom Sociálnej poisťovne pobočka Bratislava dňa 21.12.2011, ktorý uviedol, že navrhovateľ trpí na nešpecifikovanú organickú poruchu osobnosti a správania zavinenú chorobou, poškodením a disfunkciou mozgu a na organickú depresívnu poruchu. Navrhovateľ bol v roku 2000 hospitalizovaný v Galante. V roku 2011 bol ambulantne liečený na poruchu osobnosti a organickú depresívnu poruchu. Pre zhoršenie stavu bol psychiatricky hospitalizovaný od 14.9.2011 do 7.10.2011, počas hospitalizácie bolo urobené CT mozgu, boli zistené ložiská v bielej hmote najskôr vaskulárnej etiológie a atrofia mozgovej kôry. Stav sa po farmakológii upravil, a preto stav bol hodnotený ako organický psychosyndróm stredného stupňa. Rozhodujúcim zdravotným postihnutím u navrhovateľa je organický psychosyndróm, stredne ťažká forma (kapitola V., položka 1.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 45%, čo predstavuje hornú hranicu percentuálneho rozpätia. Navrhovateľ je invalidný podľa § 71 ods. 1 zákona č. 461/2003 Z.z. o sociálnom zabezpečení. Navrhovateľ môže vykonávať prácu len v prostredí bez samostatnej zodpovednosti a vynúteného pracovného tempa, môže vykonávať stredne ťažkú fyzickú prácu napr. ako záhradník, pracovník upratovacej čaty, vykladač tovaru, prípadne v skrátenom pracovnom úväzku. Posudkový lekár Sociálnej poisťovne ústredie Bratislava v posudku zo dňa 18.4.2012 uviedol, že navrhovateľ trpí na choroby a to poruchy osobnosti a správania zapríčinené chorobou, poškodením a dysfukciou mozgu, organickú depresívnu poruchu a abúzus alkoholu. U navrhovateľa je anamnéza úrazového mechanizmu hlavy. Navrhovateľ bol pred tromi rokmi napadnutý, utrpel úraz hlavy - krvácania do mozgu, pričom sa jedná o jednorazový údaj z prepúšťacej správy z psychiatrického oddelenia v septembri 2011. Od tohto obdobia má bolesti hlavy, poruchy spánku, búšenie a zvieranie srdca, všetko ho rozčuľuje a nič ho nebaví. Prvýkrát bol hospitalizovaný na psychiatrickom oddelení od 14.9.2011 do 7.10.2011 a stav po prepustení bol záverovaný ako nešpecifikovaná organická porucha osobnosti a správania zavinená chorobou, poškodením a disfunkciou mozgu, organická depresívna porucha, stav po kraniocerebrálnej traume. Navrhovateľ je v liečbe psychiatrickej ambulancie, ktorú navštevuje podľa potreby keď mu dochádzajú lieky. Psychologickým vyšetrením zo dňa 18.5.2011 organický psychosyndróm nebol jednoznačne etiologicky potvrdený. U navrhovateľa sa jedná o stredne ťažkú formu organického psychosyndrómu zmiešanej genézy (posttraumatický a etanoltoxický). Rozhodujúcim zdravotným postihnutím u navrhovateľa sú organické duševné poruchy, poruchy intelektu, emotivity, afektivity (organický psychosyndróm zmiešanej etiológie), stredne ťažké formy (kapitola V., položka 1.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 45%. Navrhovateľ je invalidný podľa § 71 ods. 1 zákona č. 461/2003 Z.z. o sociálnom zabezpečení. Navrhovateľ môže vykonávať prácu len v prostredí bez samostatnej zodpovednosti a vynúteného pracovného tempa, môže vykonávať stredne ťažkú fyzickú prácu napr. ako záhradník, pracovník upratovacej čaty, vykladač tovaru, prípadne v skrátenom pracovnom úväzku. Navrhovateľ pri výsluchu v súdnom konaní zotrval na podanom návrhu. Poukazoval na to, že suma invalidného dôchodku je veľmi nízka, čo mu neumožňuje dôstojný život a zdôraznil, že si sám úraz nespôsobil a nemôže za to, aké následky mu útočníci spôsobili. V priebehu súdneho konania doložil novšie lekárske nálezy. Súd doplnil dokazovanie zadovážením so doplňujúceho odborného vyjadrenia posudkového lekára Sociálnej poisťovne ústredie Bratislava, ktorý dňa 23.8.2012 za prítomnosti prísediaceho lekára so špecializáciou psychiatria po vyhodnotení nových lekárskych nálezov a to psychiatrického vyšetrenia zo dňa 16.5.2012 a psychologického vyšetrenia zo dňa 25.6.2012 konštatoval, že navrhovateľ bol v roku 2000 prepadnutý a údajne utrpel intrakraniálne krvácanie. V roku 2011 sa prvýkrát prihlásil na psychiatrickej ambulancii, diagnóza bola určená ako akútna reakcia na stres. Od 14.9.2011 do 7.10.2011 bol hospitalizovaný na psychiatrickej klinike v Ružinove, realizované CT mozgu nevykázalo čerstvé ložiskové zmeny, len drobné hypodenzné ložiská v bielej hmote pravdepodobne vaskulárnej - cievnej etiológie staršieho dáta. Diagnosticky bol stav navrhovateľa hodnotený ako nešpecifikovaná organická porucha osobnosti na báze ochorenia či dysfunkcie mozgu a organická depresívna porucha, sú uvádzané agravácie bolestí hlavy, záverom je konštatované zlepšenie nálady, dráždivosti a spánku. Ambulantná psychologička uvádza rovnaký diagnostický záver. Psychologička pri kontrole dňa 25.6.2012 konštatovala pokles IQ do hodnôt hraničných medzí normou a mentálnou retardáciou (72-79). Z posudkového a psychiatrického hľadiska posudkový lekár konštatoval, že predmetné vyšetrenia nezdokladovali zhoršenie zdravotného stavu navrhovateľa. Zotrval na posudkovom závere uvedenom v posudku zo dňa 18.4.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 5.12.2012 za opätovnej prítomnosti prísediaceho lekára so špecializáciou psychiatria po vyhodnotení nových lekárskych nálezov a to psychiatrického vyšetrenia zo dňa 8.3.2012 , 9.10.2012, 16.5.2012, 22.10.2012, psychologického vyšetrenie zo dňa 25.6.2012 a 18.5.2012, neurologického vyšetrenia zo dňa 16.10.2012 a interného vyšetrenia zo dňa 11.10.2012 z psychiatrického hľadiska konštatoval, že boli neboli predložené žiadne nové diagnostické závery. Psychiatrické vyšetrenie zo dňa 22.10.2012 ako hlavnú diagnózu uvádza organickú poruchu osobnosti po úraze hlavy, kde CT vyšetrenie nepotvrdilo závažnejšie poškodenie mozgových štruktúr. Kognitívna porucha navrhovateľa je aj psychiatrom hodnotená ako ľahká, podľa psychológa na hranici normy a ľahkej retardácie. Nešpecifická porucha správania a akútna reakcia na stres predstavujú neurotické poruchy, ktoré nie sú dôvodom na zmenu miery poklesu schopnosti vykonávať zárobkovú činnosť navrhovateľa. Z psychiatrického a posudkového hľadiska zotrval na posudkovom závere uvedenom v posudku zo dňa 18.4.2012 a 23.8.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 27.3.2013 po vyhodnotení nových lekárskych nálezov a to psychiatrického vyšetrenia zo dňa 13.2.2013 a 13.2.2013 (kontrolné vyšetrenie) konštatoval, že z posudkového a klinického hľadiska preložené odborné vyšetrenia nezdokladovali zhoršenie zdravotného stavu navrhovateľa, predmetné psychiatrické vyšetrenia sú identické s vyšetreniami, ktoré už boli psychiatrom opakovane vyhodnotené dňa 5.12.2012 a 23.8.2013, sú s rovnakým obsahom a s rovnakým diagnostickým záverom. Zotrval na posudkovom závere uvedenom v posudku zo dňa 18.4.2012, 23.8.2012 a 5.12.2012. Právna zástupkyňa navrhovateľa dňa 22.1.2014 vzala termín nového pojednávania na vedomie, na vytýčené pojednávanie súdu dňa 5.3.2014 sa nedostavila, svoju neúčasť na ňom neospravedlnila ani nepožiadala o odročenie tohto pojednávania, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne vzhľadom na zhodné závery posudkov posudkových lekárov ako aj doplňujúcich odborných vyjadrení posudkového lekára Sociálnej poisťovne ústredie Bratislava žiadala napadnuté rozhodnutie ako aj rozhodnutie zo dňa 16. októbra 2012 ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch ako aj v doplňujúcom odbornom vyjadrení zo dňa 23.8.2012, 5.12.2012 a 27.3.2013 zohľadnili všetky navrhovateľom uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľa aj za účasti odborného lekára so špecializáciou psychiatria a zhodne určili, že rozhodujúcim zdravotným postihnutím u navrhovateľa sú organické duševné poruchy, poruchy intelektu, emotivity, afektivity (organický psychosyndróm zmiešanej etiológie), stredne ťažké formy (kapitola V., položka 1.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkoví lekári stanovili na 45%. Navrhovateľ bol v roku 2000 prepadnutý a údajne utrpel intrakraniálne krvácanie. V roku 2011 sa prvýkrát prihlásil na psychiatrickej ambulancii, diagnóza bola určená ako akútna reakcia na stres. Od 14.9.2011 do 7.10.2011 bol hospitalizovaný na psychiatrickej klinike v Ružinove, pričom CT mozgu realizované počas hospitalizácie nevykázalo čerstvé ložiskové zmeny, len drobné hypodenzné ložiská v bielej hmote pravdepodobne vaskulárnej - cievnej etiológie staršieho dáta. Stav sa po farmakológii upravil a diagnosticky bol hodnotený ako nešpecifikovaná organická porucha osobnosti a správania zavinená chorobou, poškodením a disfunkciou mozgu, organická depresívna porucha, stav po kraniocerebrálnej traume. Tento záver je potvrdený aj ambulantnou psychologičkou, ktorá uvádza rovnaký diagnostický záver. Psychologické vyšetrenie zo dňa 18.5.2011 nepotvrdilo jednoznačne etiologicky organický psychosyndróm. U navrhovateľa sa jedná o stredne ťažkú formu organického psychosyndrómu zmiešanej genézy (posttraumatický a etanoltoxický). Kognitívna porucha navrhovateľa je hodnotená ako ľahká, podľa psychológa na hranici normy a ľahkej retardácie. Zistenia posudkových lekárov neboli spochybnené ani v súdnom konaní, nakoľko ani novšie lekárske nálezy, ktoré navrhovateľ doložil nepreukázali zhoršenie zdravotného stavu navrhovateľa a progresiu jeho ochorenia. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Odporkyňa po preukázaní nových údajov rozhodujúcich pre výpočet dôchodku v období od 1. januára 1988 do 31. decembra 1988, od 1. júna 1994 do 16. júna 1994, pričom bol preukázaný vymeriavací základ a obdobie dôchodkového poistenia, čím sa počet doteraz započítaných dní obdobia dôchodkového poistenia zvýšila na 11 681 dní vydala rozhodnutie číslo XXX XXX XXXX zo dňa 16. októbra 2012, ktorým podľa § 70 ods. 1, § 274 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľovi od 1. mája 2011 invalidný dôchodok v sume 162,60 eur mesačne, zvýšený od 1. januára 2012 na sumu 168,00 eur mesačne. Výšku invalidného dôchodku navrhovateľa odporkyňa určila v súlade s ust. § 73 ods. 2 zákona č. 461/2003 Z.z. o sociálnom poistení v znení neskorších predpisov ako súčin priemerného osobného mzdového bodu 0,8782; 32,0028 rokov obdobia dôchodkového poistenia a pripočítaného obdobia; percentuálneho poklesu schopnosti vykonávať zárobkovú činnosť 45% a aktuálnej dôchodkovej hodnoty platnej k 1. máju 2011 vo výške 9,5756 eur, čo predstavuje sumu invalidného dôchodku 121,20 eur mesačne. Suma starobného dôchodku určená podľa právnych predpisov účinných do 31. decembra 2003, t.j. zákona č. 100/1988 Zb. o sociálnom zabezpečení v znení neskorších predpisov bola určená z priemerného mesačného zárobku 93,76 eur za roky 1995, 1994, 1996, 2006 a 2007. Celková započítaná doba zamestnania je 29 rokov, na dobu zamestnania pred 18. rokom veku sa neprihliada. Invalidný dôchodok je 54,50% priemerného mesačného zárobku, t.j. 51,10 eur mesačne. K uvedenej sume patrí úprava podľa zákona č. 306/2002 Z.z. v znení zákona č. 639/2002 Z.z. o 99,50 eur mesačne na 150,60 eur mesačne a zvýšenie podľa zákona č. 222/2003 Z.z. o 9,10 eur mesačne takže suma invalidného dôchodku predstavuje 159,70 eur mesačne. Nakoľko suma invalidného dôchodku vypočítaná podľa zákona č. 100/1988 Zb. o sociálnom zabezpečení v znení neskorších predpisov vo výške 159,70 eur mesačne je vyššia ako suma invalidného dôchodku vypočítaná podľa zákona č. 461/2003 Z.z. o sociálnom poistení v znení neskorších predpisov vo výške 121,20 eur mesačne, navrhovateľovi patrí invalidný dôchodok vo výške 159,70 eur mesačne. Táto suma invalidného dôchodku 159,70 eur mesačne bola ďalej podľa § 82 zákona č. 461/2003 Z,z, v znení neskorších predpisov zvýšená odo dňa jeho priznania o 1,8%, t.j. o 2,90 eur mesačne na sumu 162,60 eur mesačne a od 1.1.2012 o 3,3%, t.j. o 5,40 eur mesačne na sumu 168,00 eur mesačne. Navrhovateľovi bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť evidenčných podkladov. Evidenčné listy dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. Navrhovateľ údaje uvedené v osobnom liste dôchodkového poistenia, ktorý tvoril prílohu k napadnutému rozhodnutiu číslo XXX XXX XXXX zo dňa 4. januára 2012 a ani v osobnom liste dôchodkového poistenia, ktorý tvoril prílohu k rozhodnutiu číslo XXX XXX XXXX zo dňa 16. októbra 2012 nespochybnil. Zo zisteného skutkového stavu súd mal za to, že odporkyňa pri priznaní invalidného dôchodku navrhovateľa a jeho výpočte nepochybila a postupovala správne podľa citovaných zákonných ustanovení. Krajský súd preto z vyššie uvedených dôvodov napadnuté rozhodnutie číslo XXX XXX XXXX zo dňa 4. januára 2012 a rozhodnutie číslo XXX XXX XXXX zo dňa 16. októbra 2012 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods. 1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1012200773.6 (dáta aktuálne k 15. 11. 2026). Záväzné je znenie zverejnené súdom.




